  Виталий Пронин Алнашысь киужъёсъя юртын ужасьёс 2-тӥ арзэ ортчытӥзы «Алнаш шырчик» ужрад. Сӥземын со Тылобурдоослэн нуналзылы. Алнашъёс тылобуртоосты пумитаны дасясько Апрель толэзь Тылобурдоослэн калыккуспо нуналзы бордысен кутске. Шуныт палъёсысь асьме доры вуо пӧртэм тылобурдоос. Пичи пиналъёс но, бадӟымъёс но чидатэк витё шырчикъёсты. Соослэн шулдыр кырӟамзы котыр улосэз сайкатэ, адямиослы тулыс мылкыд кузьма. Киужъёсъя юртын тыршисьёс тылобурдоослы выль «коркаос» кузьманы малпазы. Кылем арын нырысьсэ ортчытӥзы шырчик уморто лэсьтонъя мастер-класс. Ужрадэ пыриськыны мылкыд карисьёс понна та нуналэ ваньмыз дасямын вал: вандылэм пуос но, шурупъёс но. Пиналъёс но арлыдоос юбер чуркаосты конструкторез сямен бичазы. Вакчи дыр куспын дасо пала коркаос лэсьтӥзы, кин ке соосты, дораз нуыса, коркаезлы матысь писпуос борды юнматӥз, кин ке - нюлэс котыре. — Туэ но шырчик умортоос лэсьтӥмы, пу дасямы 9 чуркалы, калыклы ужлэсь радзэ валэктӥз пуэн вырись кибашлымы Леонид Кедров, - шуэ киужъёсъя юртлэн кивалтӥсез Иван Печников. - Пичиез но, бадӟымез но бордамы шумпотыса итӥськиз, озьыен, пуэн ужаны мылкыд карисьёс быриллямтэ на. Лэсьтэм умортооссэс туэ ошылӥзы алнашъёслэн яратоно ошмессы котырысь писпуос борды. Та интыез чакласа но утялтыса возё черкогуртысь ветеранъёс, тулыс со котыре чебер сяськаос мертто. Арлыдоос ик куриллям ошмес котыре шырчик умортоос ошылыны. Озьыен, ошмес вулы ветлӥсьёс табере тылобурдо чирдэмлэсь уз ӵыдэ. Валентина Емельянова Туспуктэм басьтэмын «Мбук Алнашский-Дом-Ремёсел» огинлэн «ВКонтакте» бамысьтыз  